RSK Sibu agi numpang ba RKKDA
MERI PENERANG… Nyambar Ginda maya bejaku meri penerang beserimbai enggau Pengerami Taun Baru China enggau Chap Goh Meh 2022 ke diatur ba Bandar Simanggang kena Hari Dua ke udah. SIMANGGANG: Rumah Seri Kenangan (RSK) Sibu agi numpang ba Rumah Nembiak Mit Datuk Ajibah Abol (RKKDA) nya munyi jaku padah Prinsipal Nyambar Ginda. Ku iya, kebuah RSK diengkah ba RKKDA dikena meri awak ngagai projek ngaga rumah baru institusyen orang tuai nya ba Sibu maya ke diatu. “Kami (RSK Sibu) udah ba endur tu (RKKDA) berengkah ari taun 2017. Diatu kami benung ngemata sereta nyaga 25 iku sida ke diau ba endur nya ke nyengkaum 16 iku indu enggau semilan iku lelaki. “Enti nitihka kuota raban bansa, semua sida nya nyengkaum 24 iku raban bansa China, tujuh iku Iban, tiga iku Melanau enggau seiku Orang Ulu,” ku iya. Nyambar mansutka jaku munyi nya maya Pengerami Makai Malam beserimbai enggau nyambut Pengerami Taun Baru China enggau Chap Goh Meh 2022 malam Hari Dua ke udah. Kelimpah ari nya iya mega madahka, penyampau orang ke ulih diengkah ba RSK Sibu semina 40 iku aja laban insitusyen nya numpang ba RKKDA maya ke diatu. “Penyampau orang diengkah ba endur nya enda ulih tekelalu mayuh ketegal pengelekai Covid-19. Taja pia, enti nyema bisi orang ke sigi endang patut diengkah ba RSK kami deka berundingka pekara nya. “Kebuah baka nya, enti enda diengkah ba endur nya orang nya deka diteju di luar lalu nya ngirauka ati kami,” ku iya.Maya pengerami nya Nyambar mega minta semua orang sama bela bekunsika tanggungjawap meri pengaga ngagai sida ke diau ba RSK Sibu ngatur mayuh bengkah aktivti. “Aku ngarapka semu orang enggau sida ke diau ba RSK Sibu ulih ngatur aktivti begulai enti pengelekai Covid-19 udah nadai agi tauka Standard Operating Prosedur (SOP) udah ditendurka jemah ila,” ku iya. Sama bisi enggau maya pengerami nya Prinsipal RKKDA Iton Roseta, Pemesai Pengelantang Pendiau Pelilih Sri Aman Imelda Jipos, Pengari Pemesai Pengelantang Pendiau Bagi Menua Sri Aman Abdul Samad Kassim, Pemesai Berubat Klinik Sri Aman Dr Lim Tzer Ern enggau Chairman Masjid Bandar Sri Aman Mas Rosli Mas Latip. 
See author's posts
